Elísabet Margeirsdóttir er með frábær innslög í Íslandi í dag þar sem fjallað er um hinar ýmsu útivistaríþróttir . Áhorfendur fá að kynnast fólki sem stundar þær af einskærri ástríðu en einnig þeim sem eru að stíga fyrstu skrefin . Í þættinum í gær hitti Elísabet langhlauparana Guðna Pál Pálsson og Örvar Steingrímsson sem æfa um þessar mundir fyrir heimsmeistaramótið í utanvegahlaupum sem fer fram í Annecy í Frakklandi í lok maí . Þeir eru þaulreyndir langhlauparar en hafa aldrei keppt í svona langri vegalengd áður en hlaupið er 85 km langt með 5200 m samanlagðri hæðarhækkun . Þeir eru sammála um að þetta sé alvöru áskorun og við fengum að skyggnast aðeins inn í undirbúning þeirra . Fylgjast má með félögunum á Facebooksíðu þeirra . Í framhaldinu munum við fylgjast með ferðalagi þeirra og heimsækja þriðja liðsfélagann , Þorberg Inga , sem býr á Akureyri . Einnig var farið upp í Heiðmörk og fylgst með tvíþrautarkeppni sem þríþrautarfélagið Ægir 3 heldur hvert ár . Þetta er fyrsta keppni ársins hjá þríþrautafólkinu og yfirleitt talinn vorboðinn ljúfi hjá hópnum . Veðrið var gott en aðstæður mjög erfiðar miðað við árstíma , þungt færi á hlaupastígnum og mikil hálka á hjólaleið . Sannkallaðir harðjaxlar mættu til leiks og við spjölluðum við mótshaldara , sigurvegara karla í A flokki og sigurvegara kvenna í B flokki .